*VEGA præsenterer:*

**Slackerrock-genistreger fra Stephen Malkmus & The Jicks**

*Stephen Malkmus & The Jicks pakker kufferten med deres udødelige, musikalske underværker og folder dem ud i Lille VEGA fredag den 14. juni.*

Stephen Malkmus har utallige indie-baskere på samvittigheden. Både med sit tidligere band Pavement i ryggen, men også som soloartist samt med sit nye, trofaste og talentfulde band, The Jicks.

Sideløbende med Radiohead, Smashing Pumpkins og britpoppen, boltrede Stephen Malkmus & The Jicks sig med deres lo-fi indie og slackede kompositioner. De lod sig aldrig rigtig rive med af nogen mainstream-bølge til stor glæde for deres trofaste fans.

Efter Pavement har Malkmus haft en fortrinlig solokarriere kørende og særligt pladerne med The Jicks har vakt stor begejstring. Den nyeste plade *Sparkle Hard* er et bevis på, at Malkmus' særegne sangskrivningstalent lever i fuldt flor.

Politiken kastede fem hjerter efter den nye plade og skrev bl.a.: *”Sparkle Hard er Malkmus i sine mest vitale klæder, stadig kæk, ugidelig og provokerende lakonisk, men med nogle intelligente sange, der også overrasker med spontane udbrud af eufori, der igen og igen føles, som om de opstår i det nu, man lytter til dem”*

**Fakta om koncerten:**  
Stephen Malkmus & The Jicks (US)  
Fredag d. 14. juni kl. 21.00

Lille VEGA, Enghavevej 40, 1674 København V  
Billetpris: 230 kr. + gebyr  
Billetsalget starter onsdag d. 21. november kl. 10.00 via vega.dk og Ticketmaster.